SA model toegang tot Palestina geweierShashi Naidoo. Foto: Instagram Die model en televisiepersoonlikheid, Shashi Naidoo, is Woensdag verbied om Palestina binne te gaan vir haar beplande besoek om haar van die ware feite van die konflik in die gebied te vergewis. Naidoo het onderneem om dié feitebesoek af te lê nadat ŉ herrie verlede maand om haar kop losgebars het toe sy in ŉ inskrywing op sosiale media na Gasa as ŉ “sh*thole” verwys het. BDS SA (Boycott, Divestment and Sanctions) het Woensdag in ŉ verklaring gesê Naidoo is deur Israeliese owerhede toegang tot Palestina geweier in opdrag van Aryeh Deri, Israel se minister van binnelandse sake, en Gilad Erdan, Israel se minister vir openbare sekuriteit. “Naidoo is nou deel van ŉ groeiende lys van Suid-Afrikaners wat verhoed is om Palestina binne te gaan, onder wie aartsbiskop Desmond Tutu, min. Blade Nzimande, Isabel Phiri, die leier van die Wêreldraad vir Kerke, en vele ander Suid-Afrikaanse burgers,” lui die verklaring. “Israel wys ook Jode weg wat krities is teenoor Israel, soos rabbi Alisa Wise van die Joodse Stemme vir Vrede. Hierdie onderdrukkende gedrag is hoe Israel Palestyne behandel wat onderwerp word aan soortgelyke maar erger vorme van beperkings en weerhouding van vele ander vryhede, soortgelyk aan hoe ons as Suid-Afrikaners destyds tydens apartheid behandel is.” BDS SA het gesê Israel “laat net mense toe wat sy lof besing” en is nie ontvanklik vir objektiewe besoekers nie. Die beweging het gesê die land se vasbeslotenheid om inbraak te maak op mense se reg op vryheid van beweging en uitdrukking is genoeg rede vir Suid-Afrika om onmiddellik en onvoorwaardelik die Suid-Afrikaanse ambassade in Israel af te gradeer. “Daar kan geen twyfel wees dat Israel ŉ vyandige houding teenoor Suid-Afrika het nie.” Volgens BDS SA is dit “vernederend” om te weet dat Suid-Afrika nie regse en ekstremistiese Israeli’s toegang tot die land weier nie. Die Suid-Afrikaanse Joodse Raad van Afgevaardigdes (SAJBD) het in reaksie op die nuus dat Naidoo toegang tot Palestina geweier is, gesê dit is jammer dat sy besluit het om die feitebesoek deur BDS te doen. “Die BDS is gegrond op die beginsel dat Israel geboikot moet word totdat dit ophou om as Joodse staat te bestaan. Baie van die veldtogte wat die organisasie in Suid-Afrika van stapel stuur, het gelei tot blatante anti-Semitiese voorvalle. “Uit Naidoo se mediakonferensie op 20 Junie het dit duidelik geblyk dat die doel van haar besoek nie sou gaan oor Shashi wat meer oor Palestina wou leer nie, maar meer om haar te ‘heronderrig’ om dieselfde oortuigings as BDS te handhaaf,” het die SAJBD in ŉ verklaring gesê. “Ons hoop dat me. Naidoo die BDS sal verwerp en binnekort deur behoorlike kanale na Israel en Palestina sal terugkeer om meer te leer oor die kompleksiteit van die konflik en die werklike lyding wat deur Israeli’s en Palestyne ervaar word weens ŉ gebrek aan ŉ werkbare vredesproses.” Maroela Media het vroeër berig Naidoo het verlede maand om verskoning gevra nadat sy in ŉ reeks inskrywings aan die debat rakende die onrus tussen Israel en Palestina deelgeneem het. Sy het na Gasa as ŉ “sh**hole” verwys en pro-Israel-stellings gemaak. Sy het ook na Gasa gekap omdat sy meen hulpbronne nie aangewend word om die land se bevolking te help nie, maar eerder “om Israel uit te wis”. Nadat sy onder ŉ golf van kritiek deurgeloop het, het sy dié inskrywings verwyder. Sy het later gesê sy het dom opgetree om die woorde van ŉ vriend elektronies “net so te kopieer en te plak” in ŉ flou poging om “slim te lyk” op sosiale media sonder dat sy die inskrywing behoorlik gelees het. Naidoo het sedertdien nog nie weer haar verskyning op sosiale media gemaak nie. Sy het op 21 Junie in ŉ inskrywing op Instagram gesê sy het besluit om in die lig van die gebeure “sabbatsverlof” van sosiale media “en die lewe in die algemeen” te neem. Sy het die kommentaarfunksie op haar profiel gesluit en gesê haar blad het ŉ platform vir haat, woede en konflik geword en dat sy haar nie daarmee vereenselwig nie. “Ek belowe jou ek skram nie weg van die voorval of die gevolge daarvan nie, maar ek dink die een ding wat ons almal kan wys word uit die afgelope paar dae is dat woorde van haat net nog meer haat kweek.”